CELEX: 32011R0112
Language: sk
Date: 2011-02-07 00:00:00
Title: Nariadenie Komisie (EÚ) č. 112/2011 zo 7. februára 2011 o zatriedení určitého tovaru do kombinovanej nomenklatúry

9.2.2011   
            
            
               SK
            
            
               Úradný vestník Európskej únie
            
            
               L 34/35
            
         NARIADENIE KOMISIE (EÚ) č. 112/2011
   zo 7. februára 2011
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia ustanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. februára 2011
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Modul s rozmermi približne 8,5 × 30 × 23 cm určený na monitorovanie dýchacích a anestetických plynov pacienta v lekárskom ošetrení (takzvaný „modul analyzátora plynu“ – „Gas Analyser Module“).
                  Pracuje výlučne v spojení so systémom na monitorovanie stavu pacienta a týmto systémom sa aj ovláda.
                  Modul spektroskopicky analyzuje dýchací plyn pacienta a zisťuje v ňom napríklad obsah oxidu uhličitého, oxidu dusného, halotanu alebo izofluránu.
                  Systém na monitorovanie stavu pacienta spracuje údaje prijaté z modulu a overuje ich porovnaním s vopred stanovenými parametrami. Výsledky sa zobrazujú na monitore. Ak nie sú tieto parametre splnené, spustí sa alarm.
               
               
                  9018 19 10
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 2(b) k 90. kapitole a znením číselných znakov KN 9018, 9018 19 a 9018 19 10.
                  Modul sa nepovažuje za kompletný prístroj, zariadenie alebo nástroj na fyzikálny alebo chemický rozbor v rámci položky 9027, keďže jeho ovládacie funkcie a zobrazenie príslušných výsledkov vykonáva systém na monitorovanie stavu pacienta. Zatriedenie do položky 9027 je preto vylúčené.
                  Modul sa nedá považovať za prístroj na ultrafialové alebo infračervené žiarenie v rámci číselného znaku KN 9018 20 00. Zatriedenie pod číselný znak KN 9018 20 00 je preto vylúčené. Keďže modul sa nepoužíva na poskytovanie anestézie, nemožno ho považovať za prístroj, nástroj a zariadenie na anestéziu v rámci číselného znaku KN 9018 90 60. Zatriedenie pod číselný znak KN 9018 90 60 je preto vylúčené.
                  Modul je vhodný na použitie výlučne s elektrodiagnostickým prístrojom na simultánne monitorovanie dvoch alebo viacerých parametrov, je preto uplatnením poznámky 2(b) k 90. kapitole zatriedený pod číselný znak KN 9018 19 10.